Aalborg Håndbold er begyndt at forstærke klubben frem mod næste sæson. De danske mestre har torsdag skrevet kontrakt med den 30-årige højreback Jesper Meinby, som dermed vender tilbage til den nordjyske klub efter et enkelt år i den franske hovedstadsklub Massy Essone. - Jeg har fulgt Jesper Meinby i mange år i den danske liga, og han har store kvaliteter både i angreb og forsvar, som vi kan bruge, siger Aalborg Håndbolds cheftræner Aron Kristjansson i en pressemeddelelse. Jesper Meinby, som oprindelig er fra Mors, skiftede i sommeren 2015 til Aalborg Håndbold, men efter en enkelt sæson i klubben valgte han at tage på eventyr i Frankrig. Her var han i foråret med til at sikre Massy Essone oprykning til den bedste række. - Jeg glæder mig til at vende tilbage til Aalborg Håndbold efter et utroligt lærerigt år i fransk håndbold. Det har været en stor oplevelse både som spiller og som menneske. Der venter os nogle store udfordringer i Aalborg Håndbold med at forsvare mesterskabet og møde verdens bedste hold i Champions League, siger Jesper Meinby. Inden skiftet til Frankrig spillede Jesper Meinby 10 sæsoner i den danske liga. Først i Viborg HK, dernæst i Mors-Thy Håndbold og en enkelt sæson i Aalborg Håndbold.

Referat:
Den 30-årige højreback Jesper Meinby vender i næste sæson tilbage til de danske mestre fra Aalborg Håndbold.